open-index/open-wikipedia-markdown huggingface dataset:
Swami Vivekananda

[thumb|200px|Vivekananda in September 1893 in [Chicago.]]
**Swami Vivekananda** (12 Januarie 1863 - 4 Julie 1902), gebore as **Narendranath Datta**, was ’n Indiese Hindoemonnik. Hy was ’n hoofdissipel van die 19de-eeuse Indiese mistikus Ramakrishna. Hy was ’n sleutelfiguur in die bekendstelling van die Indiese filosofieë van Vedanta en Yoga aan die Westerse wêreld, en kry die krediet daarvoor dat hy ’n bewuswording tussen godsdienste aangewakker het en Hindoeïsme in die laat 19de eeu tot die status van ’n groot wêreldgodsdiens opgehef het. Hy was ’n belangrike figuur in die hedendaagse Hindoehervormingsbewegings in Indië en het bygedra tot die begrip "nasionalisme" in koloniale Indië. Vivekananda is dalk die bekendste vir sy toespraak wat begin het met die woorde "Susters en broers van Amerika&nbsp;..." waarin hy Hindoeïsme in 1893 bekend gestel het voor die Parlement van Wêreldgodsdienste in Chicago.

Vivekananda is in ’n aristokratiese familie van Kalkutta gebore en was altyd geneig tot spiritualiteit. Hy is deur sy ghoeroe, Ramakrishna, beïnvloed; van dié het hy geleer dat alle lewende wesens ’n verpersoonliking van die goddelike self is. Diens aan God kan dus gelewer word deur diens aan die mensdom. Ná Ramakrishna se dood het Vivekananda deur die Indiese subkontinent getoer en eerstehandse kennis opgedoen oor die toestande in Brits-Indië. Hy het later na die VSA gereis en Indië in 1893 by die Parlement van Wêreldgodsdienste verteenwoordig. Vivekananda het honderde openbare en private lesings en klasse gegee om leerstellings van Hindoefilosofie in Amerika, Engeland en Europa te versprei. Hy word in Indië as ’n patriotiese heilige beskou; sy verjaarsdag word as Nasionale Jeugdag gevier.

## Sien ook
* Baranagore Ramakrishna Missie Ashrama Hoërskool
## Verwysings
## Skakels
Gereformeerde kerk Gwelo-Gatooma

[duimnael|regs|270px|Die pastorie in [Gweru|Gwelo, 1955.]]

Die **Gereformeerde kerk Gwelo-Gatooma**, gesentreer om die stad Gweru en dorp Kadoma in Zimbabwe, was 'n gemeente van die GKSA wat net nege jaar lank bestaan het.

Gwelo-Gatooma is in 1972 gestig en daarna het lidmate 'n kerksaal op 'n plaas naby Kadoma laat bou, maar om veiligheidsredes is dit nooit gebruik nie. Later het die gemeente gebruik gemaak van die kerksaal van die NG gemeente Kadoma op die dorp. Daar was ook 'n kerksentrum in Gwelo (Gweru). Ná slegs nege jaar is die gemeente in 1981 ontbind.

## Predikante 
# Krüger, Hendrik Jacobus, 1954 – 1976 (in kombinasie met Bulawayo)
# Schalekamp, dr. Marius, 1979 – 1983 (in kombinasie met Bulawayo (later Suid-Zimbabwe genoem)

## Bronne 
*  Harris, C.T., Noëth, J.G., Sarkady, N.G., Schutte, F.M. en Van Tonder, J.M. 2010. *Van seringboom tot kerkgebou: die argitektoniese erfenis van die Gereformeerde Kerke*. Potchefstroom: Administratiewe Buro.
*  Venter, ds. A.A. (hoofred.) 1960. *Almanak van die Gereformeerde Kerk in Suid-Afrika vir die jaar 1961*. Potchefstroom: Administratiewe Buro.
*  Vogel, Willem (red.). 2015. *Die Almanak van die Gereformeerde Kerke in Suid-Afrika vir die jaar 2016*. Potchefstroom: Administratiewe Buro.

## Sien ook 
* NG gemeente Gweru
* NG gemeente Kadoma
Gereformeerde kerk Kriel

Die **Gereformeerde kerk Kriel** is die tweede jongste van die 10 gemeentes in die Gereformeerde Kerke in Suid-Afrika se Klassis Piet Retief. In 2015 was hier 68 belydende en 14 dooplidmate vir ’n sieletal van 82, vergeleke met die Klassis se gemiddelde van 183,1.

Die Gereformeerde kerk Kriel het op 22 Oktober 1977 van die Gereformeerde kerk Bethal afgestig. Aanvanklik is die eredienste in die Evkom-klubsaal gehou. Die kerkraad moes Sondagoggend eers die drankbottels en blikke gaan uitvee en die stoele regsit voor kerk. Ds. Van Vuuren van Bethal het daar kerk gehou met 'n groot Castle Lager-reklamebord reg agter die preekstoel. Later is eredienste in die Laerskool Onverwacht se skoolsaal gehou, maar in 1982 is dit verskuif na die tweede Afrikaansmediumskool op die dorp Kriel, naamlik Krielpark. In Maart 1986 het die nuwe sy huidige kerkgebou ingewy.

## Predikante 
# Stoltz, Daniël Cias Petrus, 1979 – 1982
# Grobler, Charl Stephanus, 1983 – 1989
# Fourie, Matthys Petrus, 1989-1999
# Odendaal, Pieter Abraham, 2001 – 2005 (in kombinasie met Evander)
# Van Rooy, Petrus Cornelius, 2006 – 2008 (in kombinasie met Bethal)

## Bronne 
*  Harris, C.T., Noëth, J.G., Sarkady, N.G., Schutte, F.M. en Van Tonder, J.M. 2010. *Van seringboom tot kerkgebou: die argitektoniese erfenis van die Gereformeerde Kerke*. Potchefstroom: Administratiewe Buro.
*  Schalekamp, ds. M.E. (voorsitter: redaksiekommissie). 2001. *Die Almanak van die Gereformeerde Kerke in Suid-Afrika vir die jaar 2002*. Potchefstroom: Administratiewe Buro.
*  Van der Walt, dr. S.J. (voorsitter: deputate almanak). 1997. *Die Almanak van die Gereformeerde Kerke in Suid-Afrika vir die jaar 1998*. Potchefstroom: Administratiewe Buro.
*  Venter, ds. A.A. (hoofred.) 1960. *Almanak van die Gereformeerde Kerk in Suid-Afrika vir die jaar 1961*. Potchefstroom: Administratiewe Buro.
*  Vogel, Willem (red.). 2014. *Die Almanak van die Gereformeerde Kerke in Suid-Afrika vir die jaar 2015*. Potchefstroom: Administratiewe Buro.
*  Vogel, Willem (red.). 2015. *Die Almanak van die Gereformeerde Kerke in Suid-Afrika vir die jaar 2016*. Potchefstroom: Administratiewe Buro.
Gereformeerde kerk Fort Victoria-Nuanetsi

Die **Gereformeerde kerk Fort Victoria-Nuanetsi** was 'n gemeente van die Gereformeerde Kerke in Suid-Afrika met sy middelpunt op die dorp Masvingo (vroeër Fort Victoria genoem, in Zimbabwe.

Die gemeente is in 1972 gestig, dieselfde jaar as Gwelo-Gatooma en Chinhoyi, die enigste Afrikaanse gemeente wat in Zimbabwe oorgebly het, maar het in 1981 ontbind, net 'n jaar ná Zimbabwe se onafhanklikwording en dieselfde jaar as Bulawayo en Gwelo-Gatooma. Die Gereformeerde kerk Harare het nog tot 1984 bestaan.

## Bronne 
*  Harris, C.T., Noëth, J.G., Sarkady, N.G., Schutte, F.M. en Van Tonder, J.M. 2010. *Van seringboom tot kerkgebou: die argitektoniese erfenis van die Gereformeerde Kerke*. Potchefstroom: Administratiewe Buro.
*  Venter, ds. A.A. (hoofred.) 1960. *Almanak van die Gereformeerde Kerk in Suid-Afrika vir die jaar 1961*. Potchefstroom: Administratiewe Buro.
*  Vogel, Willem (red.). 2015. *Die Almanak van die Gereformeerde Kerke in Suid-Afrika vir die jaar 2016*. Potchefstroom: Administratiewe Buro.

## Sien ook 
* NG gemeente Masvingo
Silikaat

'n **Silikaat** is in die chemie eintlik 'n sout wat die tetraëdriese komplekse ioon SiO44- bevat ('n **ortosilikaat**), maar die naam silikaat word gebruik vir die volle klas verbindings wat uit tetraëdriese SiO4-eenhede opgebou is. Die ortosilikaatioon is die suurres van ortokieselsuur H4SiO4, wat 'n baie swak suur met amfotere eienskappe is. Dit word daarom dikwels ook as die basis Si(OH)4 geskryf.

Baie silikate word in die natuur as minerale gevind, maar hulle kan ook chemies in die laboratorium vervaardig word. Die mineralogiese name is nie dieselfde as die chemiese name nie.

## Ortosilikate 
[duimnael|links|Die struktuur van [olivien toon die tetraëdriese ione SiO44- as eilande in pienk]]
'n Voorbeeld van 'n ortosilikaat is sinksilikaat.

In die mineralogie word ortosilikate (die 'regte' silikate) *nesosilikate* genoem na die Griekse woord *nêsos* wat *eiland* beteken.

Voorbeelde van nesosilikate is olivien, sirkoon en granaat.

## Sien ook 
* Lys van anione
* :Kategorie:Nickel-Strunz 9.A-minerale – die nesosilikaat-minerale
Gereformeerde kerk Skeurvallei

[regs|300px|duimnael|Die kerkrade van Skeurvallei en [Gereformeerde kerk Eldoret|Edloret in 1958 afgeneem saam met die Klassis van Trans-Limpopo. In die middelste ry sit: (van links) oudl. G.B. Enslin van Skeurvallei, ds. J.J. Venter van Koperstreek (vroeër genoem Nkana), ds. W.J. Maritz (Salisbury), ds. A.L. Aucamp (Burgersdorp), ds. H.J. Kruger (Bulawayo), ds. G.H. Buys (Lusaka), oudl. C.J. Roets van Eldoret en G. Botha (Skeurvallei).]]

Die **Gereformeerde kerk Skeurvallei** was die tweede gemeente van die GKSA in Kenia.

Die gemeente is op 19 Augustus 1950 gestig met sy middelpunt op die dorp Naivasha. Die bestaan van ’n Afrikaanse skool, waarin die NG Kerk ’n groot rol gespeel het, op Thomson's Falls (Nyahururu), het gelei tot die uitbreiding van dié omgewing en het tot die ontstaan van die gemeente Skeurvallei aanleiding gegee. Heelparty lidmate het in die omgewing van Naivasha gewoon.

Die gemeente was in kombinasie met die Gereformeerde kerk Eldoret en het selfs ’n boufonds gestig, maar die meeste van die lidmate het tydens en kort ná Kenia se onafhanklikwording teruggetrek na Suid-Afrika sodat Skeurvallei in 1963 ontbind het en Eldoret in 1966. In 1960 het Skeurvallei 42 belydende en 27 dooplidmate gehad en Eldoret onderskeidelik 123 en 85.

## Bronne 
*  Harris, C.T., Noëth, J.G., Sarkady, N.G., Schutte, F.M. en Van Tonder, J.M. 2010. *Van seringboom tot kerkgebou: die argitektoniese erfenis van die Gereformeerde Kerke*. Potchefstroom: Administratiewe Buro.
*  Venter, ds. A.A. (hoofred.) 1960. *Almanak van die Gereformeerde Kerk in Suid-Afrika vir die jaar 1961*. Potchefstroom: Administratiewe Buro.
*  Vogel, Willem (red.). 2015. *Die Almanak van die Gereformeerde Kerke in Suid-Afrika vir die jaar 2016*. Potchefstroom: Administratiewe Buro.

## Sien ook 
* NG gemeente Loubser
Kieselsuur

Die naam **kieselsuur** word vir die chemiese verbinding H4SiO4 (**ortokieselsuur**, die 'regtige' kieselsuur) gebruik, maar ook vir andere vorme soos metakieselsuur H2SiO3 wat maklik daaruit ontstaan.

## Ortokieselsuur 
duimnael|Die ortokieselsuurmolekuul
Ortokieselsuur kan in lae konsentrasies in natuurlike water voorkom deur 'n reaksie van 'n suur, soos opgeloste koolstofdioksied met 'n aluminiumsilikaat soos veldspaat:

:Na_2CaAl_4Si_8O_{24} + 4 CO_2 +14 H_2O \to 4H_4Al_2Si_2O_9 + Ca^{2+} + 2Na^{+} + 4 HCO_3^{-} + 4H_4SiO_4

Ortokieselsuur is 'n swakke suur. Die waarde vir pK = 9.46 vir die eerste dissosiasie:

: H_4SiO_4 \to H_3SiO_4^{-} + H^{+}
Dit word ook dikwels geskryf as
: Si(OH)_4 \to Si(OH)_3O^{-} + H^{+}

In oseane kom kieselsuur as ortokieselsuur voor en word deur diatome en glassponse gebruik vir die opbou van hulle skelette.

Soute, gebaseer op hierdie suur word ortosilikate genoem. Talle minerale is (onoplosbare) ortosilikate.

## Pirokieselsuur en metakieselsuur 
duimnael|Pirokieselsuur
In oplossings met hogere konsentrasies kan polimerisasie optree. Die eerste stap lei tot die vorming van die dimeer pirokieselsuur:

: OH^{-} + Si(OH)_4 \to  Si(OH)_3O^{-} + H_2O
: Si(OH)_3O^{-} + Si(OH)_4 \to  (OH)_3Si-O-Si(OH)_3 + OH^{-}

Verdere polimerisasie lei tot

:...-O-Si(OH)_2-[O-Si(OH)_2]-O-Si(OH)_2-...

Hierdie polimeer benader die stoigiometrie H_2SiO_3 en word metakieselsuur genoem.

'n Bekende sout van metakieselsuur is natriummetasilikaat of waterglas.

## Sols en jels 
duimnael|Metakieselsuurjel gemaak uit waterglas en asynsuur
Die polimerisasieproses is 'n eliminasie van water (dehidratasie):

nH_4SiO_4 \to nH_2O + (H_2SiO_3)_n

Hiedie proses kan egter ook tot ringvorming lei, soos die tetrasiklo-vorm van metakieselsuur:

4H_4SiO_4 \to 4H_2O + (H_2SiO_3)_4

Daarom lei die polimerisasie nie tot 'n lineêre keten nie, maar tot die vorming van onreëlmatige aggregate met 'n SiO2-skelet van tetrafunksionele dubbelvertakte SiO4-eenhede wat -OH groepe bevat. 'n Aggregaat met 100 SiO2-eenhede is ca. 2 nm groot. Kolloïedale suspensies van hierdie aggregate word "silikasols" genoem.

Verdere polimerisasie en uitstoot van water lei tot die vorming van "silikajels"

## Verwysings
Kabinet van Jacob Zuma

**Kabinet van Jacob Zuma** staan vir:

* Kabinet van Jacob Zuma, Mei 2009
* Kabinet van Jacob Zuma, Mei 2014
Salvador Allende

**Salvador Allende** (1908–1973) was 'n sosialistiese politikus en van 1970 tot sy dood die president van Chili. Allende pleeg in 1973 selfmoord en talle van sy ondersteuners word vermoor toe die weermag die regering oorgeneem. Hy is bekend as die eerste Marxistiese president om in 'n Latyns-Amerikaanse land deur 'n oop verkiesings aan bewind te kom. Sy niggie, Isabel Allende, is 'n bekende Spaanstalige skrywer.

## Beknopte biografie 
duimnael|links|upright|Salvador Allende in 1973
duimnael|links|upright|Standbeeld van Allende voor die La Moneda-paleis
Salvador Guillermo Allende Gossens is op 26 Junie 1908 in Santiago de Chile in Chili gebore.

Hy was bykans 40 jaar lank in die Chileense politiek betrokke. As 'n lid van die Sosialistiese Party was hy 'n senator, voorsitter van die Senaat en 'n minister. Hy was 'n onsuksesvolle presidensiële kandidaat in die verkiesings van 1952, 1958 en 1964. Hy wen egter die verkiesing van 1970 en word op 4 November 1970 as die president van Chili ingehuldig.

As president het Allende 'n beleid van nasionalisering en kollektivisering nagevolg. As gevolg hiervan ontstaan 'n toenemend gespanne verhouding tussen hom en die Chileense regering.

Op 11 September 1973 voer generaal Augusto Pinochet, met ondersteuning van die CIA, 'n staatsgreep in Chili uit. Terwyl troepe die La Moneda-paleis omring, lewer hy sy laaste toespraak en onderneem om nie te bedank nie. Later dieselfde dag skiet hy homself met 'n AK-47.

Ná Allende se afsetting weier Augusto Pinochet om die mag aan die burgerlike regering terug te handig. Chili is vervolgens van 1973 tot 1990 deur 'n militêre junta regeer. Duisende van Allende se ondersteuners en andersdenkendes is in die tydperk vermoor.

## Verwysings 
## Eksterne skakels 
*   Amptelike webwerf van die Salvador Allende-stigting
Canet-en-Roussillon

**Canet-en-Roussillon** is ’n dorp in die Franse département Pyrénées-Orientales en die gewes Languedoc-Roussillon met ’n oppervlakte van 22,39 vierkante kilometer en 12436 inwoners (2013). Sy inwoners word in Frans *Canétois* genoem.

## Geografie 
duimnael|senter|300px

## Demografie 
duimnael|300px|senter|Dorp 1962–2008

## Burgemeester 
## Susterstede 
*  Maynooth, Republiek van Ierland

## Verwysings 
## Eksterne skakels 
* Die amptelike webwerf van Canet-en-Roussillon
Antony Altbeker

**Antony Altbeker** is 'n Suid-Afrikaanse misdaadskrywer en -navorser.  Sy boeke sluit in: *The Dirty Work of Democracy* (in 2006 met die Recht Malan-prys vir niefiksie bekroon), *A Country at War with Itself* en *Fruit of a Poisoned Tree* (oor die Inge Lotz-moord in Stellenbosch). Sy skryfwerk word as "fliekmatig" beskryf en hy begelei die leser soos gebeure ontvou.

## Werke 
* *Justice Through Specialisation?: The Case of the Specialised Commercial Crime Court*, 2003
* *The Dirty Work of Democracy: A Year on the Streets with the SAPS*, 2005 
* ''A Country at War with Itself: South Africa's Crisis of Crime*, 2009 
* *Fruit of a Poisoned Tree: A True Story of Murder and the Miscarriage of Justice*, 2011 
* *The cross examiner: How legendary criminal lawyer Dup De Bruyn wins in court'', 2013

## Verwysings
Hemiool

'n **Hemiool** is 'n metriese variasie in die musiek.

In die barokstyl tree 'n hemiool gewoonlik op in 'n drietallige maat, soos in \begin{matrix} 3\\4 \end{matrix} en omvat twee mate. In plek van te tel (**1**-2-3) - (**1**-2-3) tel mens (**1** - e) - (2 - e) - (3 -e). Die twee \begin{matrix} 3\\4 \end{matrix} mate word saamgeneem en vorm een \begin{matrix} 6\\8 \end{matrix} maat. In barokmusiek is dit dikwels die laaste twee mate voor die einde. In die late middeleeue en vroeë renaissance is dit 'n baie populêre figuur, omdat die brevis op twee maniere onderverdeel kan word:
: *tempus perfectum cum prolatione minore* 1 brevis = 3 semibrevi; 1 semibrevis= 2 minima
: *tempus imperfectum cum prolatione maiore* 1 brevis = 2 semibrevi; 1 semibrevis = 3 minima

Die eerste onderverdeling het 1 brevis = 3 x 2 = 6, die andere het 1 brevis= 2 x 3 = 6. Beide omvat 6 minima, maar die nadruk val op andere tye. Guilliaume Dufay maak baie gebruik van hierdie afwiseling.

## Verwysings
Gereformeerde kerk Klerksdorp-Wes

duimnael|links|170px|Dr. Petrus Johannes Coetzee, die leraar van 1965 tot 1970.

duimnael|links|170px|Dr. F.R.P. de Bruyn, die leraar van 1971 tot 1996.

duimnael|regs|230px|Die destydse kerkgebou.

[duimnael|regs|270px|Die kerkgebou se hoeksteen is verwyder en ingemessel in die [Gereformeerde kerk Klerksdorp se nuwe gebou.]]

duimnael|regs|270px|Dié gedenksteen is aangebring by die nuwe Klerksdorpse kerkkompleks ter herdenking van die eenwording van die twee gemeentes.

Die **Gereformeerde kerk Klerksdorp** was een van drie Afrikaanse gemeentes van die GKSA wat tussen 1927 en 1981 in Klerksdorp gestig is.

Klerksdorp-Wes is in Oktober 1964 gestig toe die oorspronklike Gereformeerde kerk Klerksdorp (gestig in 1927) verdeel is. Elke gemeente het min of meer 290 belydende lidmate gekry. Die grens tussen die gemeentes is op natuurlike wyse deur die Skoonspruit gevorm en in die nuwe gemeente is lidmate so ver as Hartbeesfontein bedien. Die gemeente het veral danksy die bedrywighede van die plaaslike myne gegroei, maar dié bedryf lei ook tot ’n sterk wisseling in lidmate.

Die nuwe gemeente ’n bruidskat van R30 000 van die moedergemeente gekry en ’n ruim en goed geleë stuk grond van die stadsraad in Theronstraat, Freemanville. Eers is net ’n pastorie gebou wat in Februarie 1966 voltooi is teen ’n koste van R19 840, maar feitlik dadelik het die bouwerk aan ’n veeldoelige kerkgebou ook begin. Dis in September 1966 in gebruik geneem. Die kerk bied sitplek aan 350 kerkgangers. Skuifpanele wat die kerksaal van die binneruim van die kerk skei, kan oppgeskuif word sodat ’n ekstra 100 sitplekke beskikbaar is. Ter wille van gemak het die boukommissie op gestoffeerde sitplekke besluit. Dis geplaas op ’n vloer wat daal na die kansel. Die konsistorie is, kan in drie verdeel word met skuifpanele om drie katkisasielokale te skep. In 1982 is die struktuur van die gebou ingrypend verander toe die dak vervang is weens lekkasies.

Die behoefte aan ’n aparte saal is vroeg reeds gevoel en van 1974 af is beplan sodat die bouwerk op 1 Julie 1976 kon begin. Die kerkraad was eienaarbouer en voor die einde van daardie jaar is die saal voltooi.

In 1995 het Klerksdorp-Wes, wat toe ’n sieletal van 400 gehad het, met die oorspronklike en toe kleiner gemeente Klerksdorp verenig. Die Wes-gemeente se kerkkompleks in Theronstraat is verkoop aan die Baptistekerk en daarna het die moedergemeente se derde kerk, wat op 16 September 1989 in gebruik geneem is, as die verenigde gemeente se kerk gebruik.

## Predikante 
# Coetzee, dr. Petrus Johannes, 1965 – 1970
# De Bruyn, dr. Frans Roelof Petrus, 1971 – 1995

## Bronne 
*  Harris, C.T., Noëth, J.G., Sarkady, N.G., Schutte, F.M. en Van Tonder, J.M. 2010. *Van seringboom tot kerkgebou: die argitektoniese erfenis van die Gereformeerde Kerke*. Potchefstroom: Administratiewe Buro.
*  Venter, ds. A.A. (hoofred.) 1960. *Almanak van die Gereformeerde Kerk in Suid-Afrika vir die jaar 1961*. Potchefstroom: Administratiewe Buro.
*  Vogel, Willem (red.). 2015. *Die Almanak van die Gereformeerde Kerke in Suid-Afrika vir die jaar 2016*. Potchefstroom: Administratiewe Buro.
America's Cup

Die '''America's Cup** (of **Auld Mug''') is 'n seiljagwedvaart wat elke drie of vier jaar gehou word. Dit is die eerste keer in 1851 aangebied en word as die belangrikste seiljagvaart ter wêreld beskou. Sommige mense beskou dit as die oudste internasionale sportbyeenkoms. Dit is wel die oudste sporttrofee waarom vandag nog meegeding word. Die eerste wedvaart is deur *The Royal Yacht Squadron* georganiseer. Die kompetisie is na die eerste wenner daarvan, 'n skoener genaamd *America* van die New York-seiljagklub, genoem.

Die wedvaart vind tussen twee seiljagte plaas. Die eerste, die verdediger, verteenwoordig die seiljagklub wat tans die titel hou. Die tweede, die uitdager, verteenwoordig die klub wat die titelhouer daarom uitdaag. Die reëls van elke wedstryd word vooraf deur die verdediger en die uitdager opgestel.

## Eindstryde 
duimnael|Die skoener *America* wen die internasionale wedvaart, skildery deur Fitz Henry Lane, 1851
duimnael|Wennerstrofee: die "Auld Mug"

## Verwysings 
## Eksterne skakels 
*  Amptelike webtuiste
*
Gereformeerde kerk Klerksdorp-Noord

Die **Gereformeerde kerk Klerksdorp-Noord** is die jongste van die drie Afrikaanse gemeentes van die GKSA wat tussen 1927 en 1981 in Klerksdorp tot stand gekom het. Einde 2015 het die gemeente 259 belydende en 58 dooplidmate gehad, vergeleke met 280 en 61 ’n jaar vantevore.
duimnael|links|300px|Die kerkkompleks in Wilkoppies.
Die gemeente Klerksdorp-Noord het op 11 Januarie 1981 van sowel die Gereformeerde kerk Klerksdorp as die Klerksdorp-Wes afgestig. Op 5 Maart daardie jaar het die nuwe gemeente n kleinhoewe in die woonbuurt Wilkoppies gekoop. Nadat ’n groot erf afgebaken is vir die pastorie en kerkgebou, is die oorblywende grond in ses woonerwe verdeel en verkoop om die koste van die kleinhoewe te bestry. Hendrik Vermooten se neef Hennie Vermooten, van die argiteksfirm Hartman, Van der Walt en Vermooten in Pretoria, is as argitek aangewys en Grobbelaar Bouers van Pretoria as bouaannemer.

duimnael|links|270px|Die kerkkompleks se hoeksteen.

Ds. J.J. Cloete het die gebou se hoeksteen op 24 September 1984 onthul en op 27 April 1985 is die gebouekompleks ingewy. Die kerkgebou bied sitplek aan 343 kerkgangers en het ’n saal wat daarmee aaneenskakel met nog 209 sitplekke, ’n moederskamer, wiegkamer, katkisasielokale, konsistorie en ’n kombuis. Kameeldoringbome omring die kompleks. ’n Digitale Allen-orrel is geïnstalleer. 

## Predikante 
# Cloete, Jacobus Johannes, 1981 – 1989
# Grové, dr. Andreas Hendrik, 1990 – 2010
# Van der Walt, dr. Sarel Petrus, 2011
# De Jager, Andries Petrus, 2012 – hede

## Bronne 
*  Harris, C.T., Noëth, J.G., Sarkady, N.G., Schutte, F.M. en Van Tonder, J.M. 2010. *Van seringboom tot kerkgebou: die argitektoniese erfenis van die Gereformeerde Kerke*. Potchefstroom: Administratiewe Buro.
*  Schalekamp, ds. M.E. (voorsitter: redaksiekommissie). 2001. *Die Almanak van die Gereformeerde Kerke in Suid-Afrika vir die jaar 2002*. Potchefstroom: Administratiewe Buro.
*  Van der Walt, dr. S.J. (voorsitter: deputate almanak). 1997. *Die Almanak van die Gereformeerde Kerke in Suid-Afrika vir die jaar 1998*. Potchefstroom: Administratiewe Buro.
*  Venter, ds. A.A. (hoofred.) 1960. *Almanak van die Gereformeerde Kerk in Suid-Afrika vir die jaar 1961*. Potchefstroom: Administratiewe Buro.
*  Vogel, Willem (red.). 2014. *Die Almanak van die Gereformeerde Kerke in Suid-Afrika vir die jaar 2015*. Potchefstroom: Administratiewe Buro.
*  Vogel, Willem (red.). 2015. *Die Almanak van die Gereformeerde Kerke in Suid-Afrika vir die jaar 2016*. Potchefstroom: Administratiewe Buro.
Bomkalorimetrie

duimnael|Skema van 'n bomkalorimeter
**Bomkalorimetrie** is 'n metode om die verbrandingswarmte van 'n chemiese stof te meet.

Die apparaat bestaan uit 'n silinder van staal met 'n deksel dat daarop geskroef kan word. Die silinder (die bom) kan gevul word met suiwere suurstof, gewoonlik met 'n druk van 25 Atm. Deur die deksel steek twee elektrode. In een daarvan is 'n bakkie bevestig met daarin 'n geperste tablet van die chemiese stof. Gewoonlik weeg die 1-1.6 gram. Die elektrodes word verbind deur 'n dun ysterdraadjie wat met 'n skerp punt op die tablet rus. 'n Elektriese stroom word deur die draadjie gevoer wat roodgloeiend word en die verbranding ontsteek. Die stof verbrand in 'n ontploffing en die verbrandingswarmte word vrygestel. Die bom bevind hom in 'n waterbad met gewoonlik presies twee liter gedemineraliseerde water. Die temperatuur van die water word dopgehou deur 'n termokoppel wat met 'n rekenaar verbind is. Die verskil in temperatuur ΔT voor en ná die ontploffing is 'n maat vir die verbrandingsenergie van die chemiese reaksie.

## Yking 
By die meting word die volume van die bom konstant gehou en wat gemeet word is ΔrU die verandering in die interne energie van die reaksie. Dit kan verkry word uit die temperatuurverandering:

:{\Delta}_rU= C\Delta T
C is die warmtekapasiteit van die heel sisteem. Daarvan is die kapasiteit van die water die grootste aandeel, maar die bom, die elektrodes ens. dra ook by. Die waarde van C kan egter deur yking bepaal word. Dit kan gedoen word deur 'n ykstof soos bensoësuur te verbrand waarvan die molêre verbrandingsentalpie ΔrH in die literatuur bekend is.

Die verskille tussen ΔrU en ΔrH is gewoonlik nie groot nie en kan geskat word deur te kyk na die gebalanseerde reaksievergelying:

:C_7H_6O_2 + 3.5 O_2(gas) \to 3 H_2O(vl.) + 2 CO_2(gas)

Die aantal mole gas verminder van 3.5 na 2 mol (vir 1 mol brandstof) in hierdie reaksie, en dat wil in hierdie geval sê dat:

:{\Delta}_rH={\Delta}_rU + RT{\Delta}_rn_{gas}={\Delta}_rU  - 1.5RT

Uit die ykproef en die literatuurwaarde kan C vir die instrument bepaal word en daarmee onbekende stowwe gemeet word.
Trafalgarplein

[duimnael|links|[Suid-Afrika-huis (Londen)|Suid-Afrika-huis, setel van die RSA se Hoë Kommissie in die Verenigde Koninkryk]]
duimnael|Trafalgarplein in 2009
duimnael|Nelson se kolom
duimnael|links|Kanada-huis, setel van Kanada se Hoë Kommissie in die Verenigde Koninkryk
duimnael|Trafalgarplein se fonteine is van LED-beligting voorsien

**Trafalgarplein** (Engels: *Trafalgar Square* [ˌtrəˈfælɡər]) is 'n openbare plein in die City of Westminster, Sentraal-London, wat rondom die historiese Charing Cross ontstaan het. Sy naam is ter herdenking aan die Britse Vloot se oorwinning in die Seeslag van Trafalgar op 21 Oktober 1805 gekies, een van die belangrikste militêre gebeurtenisse gedurende die Napoleontiese Oorloë met Frankryk en Spanje.

Die huidige plein se perseel was reeds in die 13de eeu een van die bekendste bakens in die destydse Engelse hoofstad wat die Koninklike Perdestalle (*Royal Mews*) gehuisves het. Nadat dié stalle tydens die regering van koning George IV na die Buckingham-paleis verskuif is, is die buurt volgens 'n ontwerp van die befaamde argitek John Nash herontwikkel. Ná Nash se afsterwe het die bouwerk egter net stadig gevorder sodat die plein eers in 1844 geopen kon word.

Die sentrale monument op Trafalgarplein is Nelson se kolom wat deur vier leeue-standbeelde bewaak word, naas 'n aantal ander monumente en standbeelde wat hier opgerig is. Net die Vierde (noordwestelike) Plint is sedert 1840 vrygelaat en vanaf 1999 vir wisselende vertonings van moderne kuns gebruik.

Die vernaamste geboue op en rondom die plein is die Nasionale Kunsgalery (*National Gallery*), Admiralty Arch ('n triomfboogvormige gebou wat as poort tot The Mall dien), Suid-Afrika-huis en Kanada-huis (die setels van dié twee lande se Hoë Kommissies in die Verenigde Koninkryk) en die kerk St Martin-in-the-Fields.

Die plein is 'n gewilde plek vir gemeenskapsvergaderings en politieke betogings, waaronder die Bloedige Sondag van 1887, die eerste Aldermaston-optog, anti-oorlogsbetogings en veldtogte teen globale klimaatsverandering. Trafalgarplein se bekende kersboom is 'n geskenk van Noorweë wat sedert 1947 jaarliks tydens twaalf dae voor en twaalf dae ná Kersfees verlig word. Die plein staan daarnaas sentraal in die Oujaarsaandvieringe van Londenaars.

## Eksterne skakels
Alan Rickman

**Alan Sidney Rickman** (21 Februarie 1946 – 14 Januarie 2016) was ’n Britse akteur. Rickman was lid van die Royal Shakespeare Company in sowel moderne as klassieke teaterproduksies. Sy groot deurbraak was in die rol van Vicomte de Valmont in die toneelstuk *Les Liaisons Dangereuses* in 1985, waarvoor hy ’n Tony gewen het. Rickman het wyer bekendheid verwerf deur sy rolprentoptredes, soos as Hans Gruber in *Die Hard* en Severus Snape in die *Harry Potter*-rolprentreeks.

Rickman se ander fliekrolle sluit dié as die sheriff van Nottingham in *Robin Hood: Prince of Thieves*, Jamie in *Truly, Madly, Deeply*, kol. Brandon in Ang Lee se 1995-film *Sense and Sensibility*, Harry in L*ove Actually*, en P.L. O'Hara in *An Awfully Big Adventure* in. Meer onlangs was hy regter Turpin in die rolprentweergawe van *Sweeney Todd: The Demon Barber of Fleet Street*. In 1995 is ’n Golden Globe, Emmy en Filmakteursgilde-prys aan hom toegeken vir sy vertolking van die rol Rasputin in *Rasputin: Dark Servant of Destiny*.

Rickman en sy vrou, Rima Horton, het mekaar ontmoet toe hulle nog tieners was. Sy het later 'n lektor in ekonomie geword en 'n raadslid van die Britse Arbeidersparty. Die twee is eers in 2012 getroud nadat hulle sedert 1965 saam was.

Buiten bogenoemde pryse het hy ook ’n Bafta-prys gewen. Hy is in Londen aan kanker oorlede in die ouderdom van 69 jaar, vier dae ná die Britse sanger David Bowie, ook weens kanker en ook op die ouderdom van 69 jaar.

## Filmografie 
### Rolprente 
* 1988: *Die Hard*
* 1989: *The January Man*
* 1990: *Quigley Down Under*
* 1991: *Truly, Madly, Deeply*
* 1991: *Closet Land*
* 1991: *Robin Hood: Prince of Thieves*
* 1991: *Close My Eyes*
* 1992: *Bob Roberts*
* 1994: *Mesmer*
* 1995: *An Awfully Big Adventure*
* 1995: *Sense and Sensibility*
* 1996: *Michael Collins*
* 1997: *The Winter Guest*
* 1998: *Judas Kiss*
* 1998: *Dark Harbor*
* 1999: *Dogma*
* 1999: *Galaxy Quest*
* 2000: ''Help! I'm a Fish*
* 2001: *Blow Dry*
* 2001: *Harry Potter and the Philosopher's Stone*
* 2001: *The Search for John Gissing*
* 2002: *Harry Potter and the Chamber of Secrets*
* 2003: *Love Actually*
* 2004: *Harry Potter and the Prisoner of Azkaban*
* 2005: *The Hitchhiker's Guide to the Galaxy*
* 2005: *Harry Potter and the Goblet of Fire*
* 2006: *Snow Cake*
* 2006: *Perfume: The Story of a Murderer*
* 2007: *Nobel Son*
* 2007: *Harry Potter and the Order of the Phoenix*
* 2007: *Sweeney Todd: The Demon Barber of Fleet Street*
* 2008: *Bottle Shock*
* 2009: *Harry Potter and the Half-Blood Prince*
* 2010: *Alice in Wonderland*
* 2010: *Harry Potter and the Deathly Hallows – Part 1*
* 2010: *The Wildest Dream*
* 2011: *Harry Potter and the Deathly Hallows – Part 2*
* 2013: *Gambit*
* 2013: *The Butler*
* 2013: *A Promise*
* 2013: *CBGB*
* 2014: *A Little Chaos*
* 2015: *Eye in the Sky*
* 2016: *Alice Through the Looking Glass*

## Verwysings 
## Bron 
*  Alan Rickman, giant of British film and theatre, dies at 69, *The Guardian'', 14 Januarie 2016. URL besoek op 14 Januarie 2016.

## Eksterne skakels 
* 
* Alan Rickman at Emmy Award
* Alan Rickman (Aveleyman)
Gereformeerde kerk Rustenburg-Wes

duimnael|regs|170px|Ds. Jan Visser, van 1974 tot 1980 die eerste leraar.

[duimnael|regs|260px|Ds. [Gert Bester|G.B.C. Bester, van 1980 tot 1986 die tweede leraar, en sy gesin: Anita, Alrina en Bone.]]

Die **Gereformeerde kerk Rustenburg-Wes** is die grootste van die drie Afrikaanse gemeentes van die GKSA in Rustenburg, Noordwes. Met ’n sieletal van 736 einde 2015, vergeleke met 1&nbsp;120 einde 2011, was dit trouens die grootste van al 22 gemeentes in die Klassis Molopo.

Die gemeente het op 26 Augustus 1973 as derde gemeente van die Gereformeerde kerk Rustenburg afgestig. Die eerste dopeling was Christo Harmse op die stigtingsdag. Kort voor lank het die kerkraad begin beplan om ’n kerk te bou. Die argitek Renier Roos het die plan van die Gereformeerde kerk Meyerspark in Pretoria aangepas by plaaslike omstandighede. Die bouers was Bun Malan en Pieter Eager. Die orrel moes met ’n hyskraan in die kerk aangebring word, maar dit was te groot vir die beskikbare ruimte sodat ’n muur (blykbaar 'n buitemuur) uitgebreek moes word om plek daarvoor te maak. Granite Memorials het ’n gedenksteen geskenk. Die kerk is op 21 November 1979 in gebruik geneem.

## Predikante 
# Visser, dr. Jan, 1974 – 1980
# Bester, Gert Barend Cornelius, 1980 – 1986
# De Klerk, dr. Theunis Christiaan, 1985 – 1989
# Opperman, dr. Wilhelm Carl, 1986 – 1989
# Van der Walt, Johannes Petrus Lodewikus, 1989 – 1998
# Venter, Piet, 1990 – 2007
# Buys, Louis Johannes, 1999 – 2011
# Van Blerk, Petrus Johannes, 2007 – 2015
# Grobler, Paul Johannes, 2008 – 2009
# Oosthuizen, Ockert Almero, 2015 – hede

## Bronne 
*  Harris, C.T., Noëth, J.G., Sarkady, N.G., Schutte, F.M. en Van Tonder, J.M. 2010. *Van seringboom tot kerkgebou: die argitektoniese erfenis van die Gereformeerde Kerke*. Potchefstroom: Administratiewe Buro.
*  Schalekamp, ds. M.E. (voorsitter: redaksiekommissie). 2001. *Die Almanak van die Gereformeerde Kerke in Suid-Afrika vir die jaar 2002*. Potchefstroom: Administratiewe Buro.
*  Van der Walt, dr. S.J. (voorsitter: deputate almanak). 1997. *Die Almanak van die Gereformeerde Kerke in Suid-Afrika vir die jaar 1998*. Potchefstroom: Administratiewe Buro.
*  Vogel, Willem (red.). 2014. *Die Almanak van die Gereformeerde Kerke in Suid-Afrika vir die jaar 2015*. Potchefstroom: Administratiewe Buro.
*  Vogel, Willem (red.). 2015. *Die Almanak van die Gereformeerde Kerke in Suid-Afrika vir die jaar 2016*. Potchefstroom: Administratiewe Buro.
Gereformeerde kerk Rustenburg-Oos

Die **Gereformeerde kerk Rustenburg-Oos** was die laaste van die vier Afrikaanse gemeentes van die GKSA wat tussen 1859 en 1975 in Rustenburg, Noordwes, gestig is. 

Die Gereformeerde kerk Rustenburg-Noord het van die sestigerjare af gedurig gegroei, hoofsaaklik vanweë die bedrywighede van die platinummyne. In 1974 was daar 704 belydende en 482 dooplidmate. Al het dié lidmate baie gewissel, soos gewoonlik die geval is in ’n myngemeenskap, het die moedergemeente dit goed gedink om die Gereformeerde kerk Rustenburg-Oos in November 1975 af te stig.

Die afstigtingsooreenkoms het bepaal dat die Noord-gemeente die helfte van sy eiendom se waarde aan die Oos-gemeente sou uitbetaal. Vanaf Maart 1976 het lidmate in die Laerskool Dawid Brink vir eredienste byeengekom. ’n Pastorie was die eerste behoefte en is in 1977 voltooi nadat die gemeente as eienaarbouer opgetree het.

Die onbestendigheid van die mynbou het kerkbou lank gestrem. Ds. W. Venter het omstreeks 1980 ’n groot aandeel gehad in die bou van ’n moderne kerk op die hoek van Dawes- en Wolmaransstraat. Rustenburg-Oos is egter ’n bestaan van net 18 jaar gegun, want weens veral die veranderende demografiese samestelling van die woonbuurte binne sy grense, het dit noodsaaklik geraak om saam te smelt. Die nuwe kerkgebou is toe aan die Ou Apostels verkoop in 1993 het Rustenburg-Oos met Rustenburg-Noord saamgesmelt as die Gereformeerde kerk Rustenburg-Noordoos. Die saamgestelde gemeente gebruik die kerkgebou van die ou Rustenburg-Noord op die hoek van Klopper- en Lukasstraat.

## Predikante 
# Venter, Willem, 1976 – 1984
# Badenhorst, Lourens Jurie, 1985 – 1993 (waarna Rustenburg-Noordoos tot hy sy emeritaat aanvaar in 2001)

## Bronne 
*  Harris, C.T., Noëth, J.G., Sarkady, N.G., Schutte, F.M. en Van Tonder, J.M. 2010. *Van seringboom tot kerkgebou: die argitektoniese erfenis van die Gereformeerde Kerke*. Potchefstroom: Administratiewe Buro.
*  Schalekamp, ds. M.E. (voorsitter: redaksiekommissie). 2001. *Die Almanak van die Gereformeerde Kerke in Suid-Afrika vir die jaar 2002*. Potchefstroom: Administratiewe Buro.
*  Van der Walt, dr. S.J. (voorsitter: deputate almanak). 1997. *Die Almanak van die Gereformeerde Kerke in Suid-Afrika vir die jaar 1998*. Potchefstroom: Administratiewe Buro.
*  Vogel, Willem (red.). 2014. *Die Almanak van die Gereformeerde Kerke in Suid-Afrika vir die jaar 2015*. Potchefstroom: Administratiewe Buro.
*  Vogel, Willem (red.). 2015. *Die Almanak van die Gereformeerde Kerke in Suid-Afrika vir die jaar 2016*. Potchefstroom: Administratiewe Buro.
Kalorimetrie

'n **Kalorimetrie** (van Latyn *calor*: warmte, hitte) is 'n meetmetode wat gebaseer is op die meting van warmte.

Daar is talle van vorme van kalorimetrie:

*Bomkalorimetrie
*Yskalorimetrie
*Isoterme Titrasie-Kalorimetrie
*Differensiële Skandeer-Kalorimetrie
*Reaksie-Kalorimetrie
*Adiabatiese Reaksie-Kalorimetrie

## Verwysings
Tellende syfer

Die **tellende syfers** of **beduidende syfers** (Engels = "significant figures") van 'n getal wat in posisionele notasie geskryf is, is syfers wat die betekenis dra tot die metingsresolusie. Dit sluit alle syfers in *behalwe*: 

* Alle voorloop-nulle. Byvoorbeeld, "013" het twee tellende syfers: 1 en 3
* Agterstaande nulle, wanneer hulle slegs plekhouers is om die skaal van die nommer aan te dui
* Irrelevante syfers bekendgestel, byvoorbeeld, deur berekeninge met groter akkuraatheid as die van die oorspronklike gegewens, of metings wat met 'n groter akkuraatheid gerapporteer word as wat die toerusting ondersteun.

Van die beduidende syfers in 'n getal is die **belangrikste** die posisie met die hoogste eksponentwaarde (die linkerkantste in normale desimale notasie), en die **minste belangrike** is die posisie met die laagste eksponentwaarde (die regterkantste in normale desimale notasie). Byvoorbeeld, in die getal "123", die "1" is die belangrikste figuur aangesien dit honderde tel (102), en "3" is die minste belangrikste figuur aangesien dit ene tel (100).

## Voorbeelde 
Die volgende is voorbeelde:

## Rond syfer af in terme van tellende syfers in Excel 
Om 'n syfer af te rond in terme van tellende syfers in Excel, kan die volgende formule gebruik wordː

:`=ROUND(A1, A2 - A3 - TRUNC(LOG10(ABS(A1))))`

waar:

* A1 = Syfer wat afgerond moet word
* A2 = aantal tellende syfers
* as x >=1 dan A3 = 1 anders A3 = 0
* TRUNC kap alles na die komma af. Byvoorbeeld, TRUNC(14.79) = 14
* ABS = absolute waarde van 'n getal. Met ander woorde, negatiewe waardes word omgesit na positiewe waardes. (Bv ABS(-123) = 123). Dit word gedoen omdat die logaritme van 'n negatiewe waarde nie geldig is nie.

In Python lyk die kode soos volgː

:`import math`
:`x = 123.45678`
:`if x >= 1:`
::`y = 1`
:`else: y = 0`
:`z = 5`
:`print(round(x, z - y - int(math.log(abs(x), 10))))`

Resultaatː 123.46

Die volgende tabel demonstreer hoe hierdie formule werkː

## Sien ook 
* Desimale plekke
* Logaritme

## Verwysings
Natriummetasilikaat

**Natriummetasilikaat** is die chemiese verbinding met die formule , wat die hoofkomponent van kommersiële natriumsilikaat oplossings is.  Dit is 'n ioniese verbinding wat bestaan uit natrium katione  en die polimeriese metasilikaat anione [––]*n*. Dit is 'n kleurlose kristallyne higroskopiese en delikwisente vastestof, oplosbaar in water (wat 'n alkaliese oplossing gee) maar nie in alkohole nie.

Die stof vorm 'n penta-  en 'n nonahidraat . Hulle smeltpunte is 72,2 °C en 48 °C. 

## Kristalstruktuur
duimnael|links|Silikaatketting
Watervrye natriummetasilikaat kristalliseer in 'n ortorombiese struktuur.  Dit bestaan uit kettings van  tetraëders wat hoeke deel. Dit is 'n inosilikaat of kettingsilikaat.

Bo 850K kry dit 'n ander ortorombiese simmetrie wat *laer* is. Dit is ongewoon. Gewoonlik het hoëtemperatuurfases 'n hoër simmetrie.

## Sien ook 
* Waterglas

## Verwysings
Waterglas

**Waterglas** is 'n oplosbare metasilikaat gewoonlik van natrium, soms kalium of een van hulle hidrate. Dit is teen ongeveer 1818 deur J.N. von Fuch ontdek, en sy brandwerende eienskappe is reeds in 1823 beskryf.

Die algemene formule vir die natriumsilikaat is mNa2O.nSiO2. Dit bevat veral die metasilikaat Na2SiO3, maar ook dimetasilikaat Na2Si2O5 en ortosilikaat Na4SiO4. Die n/m verhouding word die *modulus* genoem en is karakteristiek vir die produk. Vir n/m=2 is dit veral ortosilikaat, maar in waterige oplossings sal dit hidroliseer (en polimeriseer) volgens

: Na_4SiO_4 +  H_2O \rightleftharpoons 2NaOH + Na_2SiO_3

Die metasilikaat is ook basies

:  Na_2SiO_3 + H_2O \rightleftharpoons NaOH + NaHSiO_3
Waterglas (Na2O.nSiO2; n=1,2 – 4) kan verkry word deur kwartssand (suiwer SiO2) saam te smelt met soda (natriumkarbonaat) by 1500oC. Dit is ook moontlik om Na2SO4 en koolpoeier te gebruik.

Dit is 'n belangrike industriële produk, waarvan 30% na die seepindustrie en 30% na die tekstiel-, papier-, en verfindustrie gaan, dikwels om sy brandwerende eienskappe.

Dit word ook gebruik om funderinge te versterk. Saam met kalsiumchloried bind dit sandkorreltjies saam. Saam met oksiede soos CaO, MgO en ZnO vorm dit onoplosbare silikate wat verhard.

Waterglas word as bindmiddel gebruik in verf en veral in deklae. Die infrarooispektrum in die gebied 1002–1044&nbsp;cm-1 kan gebruik word om te bepaal of dit monomere/dimere eenhede betref (1002&nbsp;cm-1) of, of dit kettings van drie of vier eenhede bevat (1044&nbsp;cm-1) 

## Chemiese tuin 
duimnael|Chemiese tuin
'n Bekende chemiese eksperiment is die chemiese tuin. Brokke sout van nikkelnitraat, kopersulfaat of kobaltchloried word toevoeg aan 'n 1:1 oplossing van waterglas in water. Die metaalione vorm 'n onoplosbare vel van nikkel-, koper- of kobaltsilikaat wat deur osmotiese werking breek en 'n nuwe vel kan vorm.

## Verwysings 
## Eksterne skakels 
* 'n YoutTube-video van 'n chemiese tuin
Amiese Doopsgesindes

duimnael|Kontras in vervoer in Pennsylvania
duimnael|Tradisionele klederdrag
duimnael|Landbougebied met Amiese boerderye

Die **Amiese Doopsgesindes** (Engels: *the Amish*) is 'n Christelike protestantse geloofsgemeenskap in Noord-Amerika. Die groep het in 2018 sowat 330 000 lede gehad en woon in Pennsilvanië, Ohio, Indiana en sowat 30 ander deelstate in die VSA asook 4 provinsies in Kanada. Hulle volg streng gedragsriglyne en verkies 'n eenvoudige lewenstyl. Hulle dra byvoorbeeld tradisionele klere en mag nie telefone, motors en ander moderne uitvindsels gebruik nie. Hulle praat ou Duitse dialekte, meestal Pennsilvaniese Duits, maar klein groepies praat ook 'n Switserse dialekte of 'n Elsassiese dialek. 

## Geskiedenis 
Amiese Doopsgesindes is volgelinge van die Switser Jakob Amman (1644–1730) wat in 1693 van die minder radikale mennonistiese hoofstroom afgeskei het. As gevolg van gedwonge geloofsvervolging in Switserland trek baie van hulle na die platteland van Elsas (Frankryk) en Palts (Duitsland). Kleiner groepe het ook na Nederland, Pole en Rusland verhuis. Vanaf 1737 emigreer talle Amiese gemeenskappe van Europa om hulle in Noord-Amerika te vestig.

In die tweede helfte van die 19de eeu het die Amiese gemeenskap in twee groepe verdeel: die tradisionaliste, wat sowat 'n derde uitmaak, en moderner lede, wat tweederdes uitmaak. Die traditonaliste het die "Ou Orde" geword soos hulle vandag bekend is, terwyl die moderner groep "Amiese Mennoniete" geword het. Laasgenoemde is in die eerste helfte van die 20ste eeu in die Noord-Amerikaanse meerderheidsgemeenskap opgeneem.

Die Amiese Doopsgesindes is oor die algemeen vriendelik en waai meestal vir verbygaande persone. Hulle woon egter in landelike gemeenskappe en meng nie met die hoofstroom Amerikaanse samelewing nie. Dit is teen hul geloof om vir foto's te poseer. Hulle sal dikwels hulle kop wegdraai as iemand 'n kamera in hulle rigting mik.

Getroude mans mag nie hulle baarde skeer nie, maar word ook nie toegelaat om snorre te hê nie. Slegs ongetroude mans skeer hul gesigte.

Die aantal Amiese Doopsgesindes is in 2010 op 230&nbsp;000 tot 250&nbsp;000 geraam. As gevolg van hul tradisioneel groot gesinne groei die bevolkingsgroep in 2012 nog sterk.

## Verwysings
Gereformeerde kerk Witbank-Suid

duimnael|regs|190px|Die Gereformeerde kerk Witbank-Suid is op 12 Mei 1973 in gebruik geneem. Dit het ook Witbank-Suidoos gehuisves.

duimnael|regs|180px|Ds. S.A. Cilliers, leraar van 1982 tot 1986.

Die **Gereformeerde kerk Witbank-Suid** was een van drie Afrikaanse gemeentes van die GKSA wat tussen 1931 en 1983 op Witbank gestig is. Weens samesmeltings bly sedert 2010 net die Gereformeerde kerk Hoëveld oor.

Die Gereformeerde kerk Witbank-Suid het in November 1969 van die Gereformeerde kerk Witbank afgestig. Eers is dienste in die Laerskool Taalfees sê en kerkraadsvergaderings in die moedergemeente se gebou gehou. Sowat drie jaar ná afstigting is ’n tender van Witzies Konstrukie aanvaar vir die oprigting van ’n kerkgebou volgens ’n plan wat die Gereformeerde argitek Johan de Ridder geteken het. Die Presutu-boumetode is gebruik. Vir die oprigting van die mure is betonpanele gebruik. As ’n besparingsmaatreël het die kerkraad besluit om nie ’n kerkklok te koop nie en die vrouelidmate het vir die aankoop van die banke en die orrel gesorg.

Hierdie gebou is op 12 Mei 1973 in gebruik geneem en ’n jaar later is 'n klok tog aangekoop, wat in die toring aangebring is. Weens verwering moes die toting later afgebreek word en dit is vervang deur ’n kleinere waarin die klok opnuut gemonteer is.

In 1989 het Witbank-Suid en Witbank-Oos ontbind en die Gereformeerde kerk Witbank-Suidoos gevorm, wat op sy beurt in 2010 met die Gereformeerde kerk Witbank saamgesmelt het as die Gereformeerde kerk Hoëveld.

## Predikante 
# Ligthelm, Johan, 1970 – 1981
# Cilliers, Sarel Arnoldus, 1982 – 1986
# Harris, Martin Peter, 1986 – 1989 (waarna Witbank-Suidoos tot 2010; aanvaar sy emeritaat)

## Bronne 
*  Harris, C.T., Noëth, J.G., Sarkady, N.G., Schutte, F.M. en Van Tonder, J.M. 2010. *Van seringboom tot kerkgebou: die argitektoniese erfenis van die Gereformeerde Kerke*. Potchefstroom: Administratiewe Buro.
*  Schalekamp, ds. M.E. (voorsitter: redaksiekommissie). 2001. *Die Almanak van die Gereformeerde Kerke in Suid-Afrika vir die jaar 2002*. Potchefstroom: Administratiewe Buro.
*  Van der Walt, dr. S.J. (voorsitter: deputate almanak). 1997. *Die Almanak van die Gereformeerde Kerke in Suid-Afrika vir die jaar 1998*. Potchefstroom: Administratiewe Buro.
Gereformeerde kerk Witbank-Oos

Die **Gereformeerde kerk Witbank-Oos** was die laaste van drie gemeentes van die GKSA wat tussen 1931 en 1983 op Witbank gestig. Die volgende twee stigtings, dié van die Gereformeerde kerk Witbank-Suidoos in 1989 en Gereformeerde kerk Hoëveld in 2010, was samesmeltings van reeds bestaande gemeentes sodat die dorp sedertdien net een Gereformeerde gemeente het, pleks van die oorspronklike drie.

Die Gereformeerde kerk Witbank-Oos het in November 1983 van die Gereformeerde kerk Witbank-Suid afgestig as die derde gemeente op die destyds snelontwikkelende Witbank. Van die nuwe gemeente se 16 wyke was sewe buite die dorp, onder meer op Ogies, waar een maal per maand ’n middagdiens gehou is, en op Kendal.

Die gemeente het in die skoolsale van die Laerskool Dalridgepark en die Laerskool Duvhapark byeengekom. In 1985 het die GKSA se orgaan, *Die Kerkblad*, nog berig dat die gemeente hard werk om geld in te samel vir kerkbou deur onder meer koeksisters te verkoop, maar in 1989 het Witbank-Oos ontbind sonder dat hy ooit sy kerk gehad het en met die Suid-gemeente saamgesmelt as Witbank-Suidoos wat op sy beurt in 2010 met die Gereformeerde kerk Witbank saamgesmelt het as Hoëveld.

## Predikant 
# Bakker, Daniël Jakob, 1984 – 1989 (waarna Witbank-Suidoos tot 1989)

## Bronne 
*  Harris, C.T., Noëth, J.G., Sarkady, N.G., Schutte, F.M. en Van Tonder, J.M. 2010. *Van seringboom tot kerkgebou: die argitektoniese erfenis van die Gereformeerde Kerke*. Potchefstroom: Administratiewe Buro.
*  Schalekamp, ds. M.E. (voorsitter: redaksiekommissie). 2001. *Die Almanak van die Gereformeerde Kerke in Suid-Afrika vir die jaar 2002*. Potchefstroom: Administratiewe Buro.
*  Van der Walt, dr. S.J. (voorsitter: deputate almanak). 1997. *Die Almanak van die Gereformeerde Kerke in Suid-Afrika vir die jaar 1998*. Potchefstroom: Administratiewe Buro.